
	[bookmark: nev]PIKÓ ISTVÁN
Kémia BSc
BSc, 6. félév
Pannon Egyetem
Mérnöki Kar
	






Témavezetők:
	Dr. Horváth Krisztián
egyetemi adjunktus, PE MK

	Szabóné dr. Bárdos Erzsébet
egyetemi adjunktus, PE MK




Szerves szennyezők mineralizációja nagyhatékonyságú oxidációs eljárások kombinálásával

Kulcsszavak: 1-naftalin-szulfonát; heterogén fotokatalízis; ózon; K2S2O8
A szennyvizek kezelésére, tisztítására különböző biológiai, fizikai-kémiai módszerek alkalmazhatók. Egyes esetekben azonban a hagyományos technológiák nem elegendőek, s így új, hatékony eljárások szükségesek a biológiailag nehezen eltávolítható szennyezők lebontásához. A nagyhatékonyságú oxidációs eljárások közös vonása, hogy fotolízissel vagy kémiai úton nagy reakciókészségű gyököket állítanak elő. A vízben oldott szerves vagy szervetlen molekulák és a gyökök reakciója elvezethet a szennyezők teljes lebomlásához.
A heterogén fotokatalízis az elmúlt évszázad végén vált intenzív kutatási területté. A félvezető katalizátornak kémiailag és biológiailag inertnek, fotokatalitikusan aktívnak, könnyen gyárthatónak és nem utolsó sorban olcsónak kell lenni. A félvezetők közül leginkább a TiO2 az, amely megfelel a fenti követelményeknek, ezért széleskörűen alkalmazzák.
A laboratóriumi kísérletekben ezzel az eljárással a különböző szerves vegyülettípusok egyszerű szervetlen végtermékké lebonthatónak bizonyultak, azonban a fotokatalitikus oxidáció hatékonysága viszonylag kicsi. Ahhoz, hogy a heterogén fotokatalízis a gyakorlati életben használható legyen, növelni kell a fotooxidáció hatékonyságát. Ennek egyik lehetséges módja, hogy a fotokatalitikus módszert más eljárásokkal kombináljuk, pl. oxidálószert adagolunk a szuszpenzióhoz.

Modellvegyületként az 1-naftalin-szulfonátot választottuk, kutató munkám során a felületaktív anyag fotokémiai bonthatóságát vizsgáltam különböző kísérleti körülmények között.
Kísérleti eredményeim alapján megállapítottam, hogy a fotooxidáció és a mineralizáció hatásfoka növelhető a heterogén fotokatalízis és különböző oxidálószerek (kálium-peroxo-diszulfát, illetve ózon) együttes alkalmazásakor.




